Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2021/C 486/09)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O ŠTANDARDNEJ ZMENE JEDNOTNÉHO DOKUMENTU

„Murfatlar“

PDO-RO-A0030-AM01

Dátum oznámenia: 14. septembra 2021

OPIS A DÔVODY SCHVÁLENEJ ZMENY

1. Zavedenie nových muštových odrôd ako hlavných odrôd pre výrobu

Mení sa špecifikácia s cieľom zahrnúť tieto muštové odrody: Traminer roz pre biele vína a Mamaia pre červené vína.

Vďaka pôdno-klimatickým podmienkam v lokalite výroby vína s chráneným označením pôvodu (ďalej len „CHOP“) „Murfatlar“, ktoré sú dané kvalitou pôdy a výdatným slnečným žiarením, v hrozne Traminer roz sa hromadia veľké množstvá cukru, čo zvyšuje kvalitu aróm špecifických pre túto odrodu.

Víno je intenzívne aromatické, pripomína arómu lupienkov ruže a jeho chuť je krémová a zamatová s ľahkou korenistou príchuťou pripomínajúcou rôzne koreniny. Vyvážené víno s dobre stanoveným obsahom minerálov a farebným odtieňom pohybujúcim sa od žltkasto bieleho po ružový.

Mamaia, novšia odroda schválená v roku 1991 v rámci strediska SCDVV Murfatlar, je charakteristická vysokým obsahom cukru (210 – 230 g/l), strednou kyslosťou a dobrou intenzitou farby.

Vďaka interakciám medzi teplotou/vlhkosťou/slnečným žiarením a terénom/pôdou (uhličitanová černozem na sprašových substrátoch) sa z odrody Mamaia vyrába aromatické, jemné, plné víno s ľahkou korenistou príchuťou pripomínajúcou rôzne koreniny.

Zavedením týchto dvoch odrôd do oblasti Murfatlar sa rozširuje rozsah výrobkov, diverzifikuje sa výroba vín získaných v danej oblasti z pôvodných vinárskych odrôd dobre prispôsobených podnebiu a zlepšuje sa povesť oblasti Murfatlar.

Mení sa kapitola IV špecifikácie výrobku a body 5.2 a 7 jednotného dokumentu.

2. Zmena zemepisnej oblasti výroby, súlad s administratívnym usporiadaním

Žiadame, aby vymedzená oblasť na produkciu vín s CHOP „Murfatlar“ bola doplnená o obec Cobadin a dedinu Viișoara, obe ležiace v župe Constanța.

Obec Cobadin a dedina Viișoara susedia s lokalitami Peștera a Ciocârlia na severe a Chirnogeni na juhu (lokality, ktoré patria do oblasti Murfatlar).

Klimatické podmienky v lokalitách Cobadin a Viișoara: more, soľ, slnečné žiarenie, svetelná energia (hlavný zdroj pre syntézu organických látok) vedú k vysokej koncentrácii cukru v hrozne, a teda aj v mušte, z ktorého sa vyrábajú tiché vína, plné a bohaté, ale zároveň svieže, zaoblené a zamatové, s komplexnou arómou a organoleptickými vlastnosťami podobnými vlastnostiam tichých vín s CHOP „Murfatlar“.

Vinohrady sú situované v exponovaných oblastiach, predovšetkým na svahoch, ktoré sú veľmi dobre vystavené slnku, a tak hrozno hladia slnečné lúče.

Pôdno-klimatické podmienky v lokalitách Cobadin a Viișoara sú identické s podmienkami vo vymedzenej oblasti pre vína s CHOP „Murfatlar“ a sú charakteristické pre výrobu sviežich tichých vín s rozmanitými arómami, ovocnými alebo kvetinovými, plnými, s odtieňmi špecifickými pre aromatické odrody.

Pre vymedzenú zemepisnú oblasť by sa mala urobiť oprava týkajúca sa dediny Cuza Vodă, ktorá patrí do obce Cuza Vodă a nie do obce Castelu. Dôvodom je, že po administratívnej reorganizácii regionálneho členenia dedina Cuza Vodă teraz patrí do obce s rovnakým názvom, ktorá pozostáva iba z tejto jedinej dediny.

Mení sa kapitola III špecifikácie výrobku a bod 6 jednotného dokumentu.

3. Doplňujúca informácia týkajúca sa súvislosti výrobku so zemepisnou oblasťou

Špecifikácia výrobku bola doplnená o informáciu týkajúcu sa súvislosti so zemepisnou oblasťou. Bolo potrebné doplniť podrobné údaje o oblasti, výrobku a príčinnej súvislosti medzi výrobkom a oblasťou tak, aby boli primerane predstavené.

Mení sa kapitola II špecifikácie výrobku a bod 8 jednotného dokumentu.

4. Zavedenie nového druhu vína pre výrobu – ľadové víno

Špecifikácia výrobku bola doplnená o nový druh vína – ľadové víno, ktoré sa má vyrábať s CHOP „Murfatlar“. Ide o tiché víno získané s vysokým obsahom cukru vďaka neskorému zberu. Používané odrody majú zosilnený aromatický profil, keďže klimatické podmienky (vlhkosť, prezrievanie) v danej oblasti sú priaznivé pre hromadenie cukru počas obdobia neskorého zberu.

Menia sa kapitoly V, VI, X a XI špecifikácie výrobku, pričom neboli vykonané žiadne zmeny jednotného dokumentu.

5. Uvedenie analytických/organoleptických vlastností ľadového vína

Okrem zaradenia tohto druhu tichého vína do špecifikácie výrobku boli uvedené aj podrobné údaje o jeho analytických a organoleptických vlastnostiach s cieľom zabezpečiť súlad s právnymi predpismi v prípade CHOP.

Mení sa kapitola XI špecifikácie výrobku.

6. Doplnenie osobitných technologických postupov pre určité vína

Podmienky týkajúce sa určitých technologických postupov boli zaradené do špecifikácie výrobku – pre výrobu ružových vín, oranžových vín vyrábaných z bieleho hrozna, bielych vín získavaných maceráciou, červených vín získavaných bielou vinifikáciou a ľadových vín.

Mení sa kapitola X špecifikácie výrobku, pričom neboli vykonané žiadne zmeny jednotného dokumentu.

7. Vyjasnenie niektorých aspektov podmienok uvádzania na trh

Pre zabezpečenie súladu s právnymi predpismi sa systematizovali/vyjasňovali určité aspekty špecifikácie výrobku týkajúce sa podmienok označovania a fľašovania (pre produkciu hrozna v danej oblasti).

Mení sa kapitola XII špecifikácie výrobku, pričom neboli vykonané žiadne zmeny jednotného dokumentu.

8. Jednoznačné označovanie pre podmienky výroby v prípade nesúladu

Špecifikácia výrobku bola zmenená v súvislosti s podmienkami výroby vína, ktoré môžu predstavovať nesúlad. Jednoznačne boli označené situácie, v ktorých môže byť poskytnutá primeraná klasifikácia.

Mení sa kapitola XIV špecifikácie výrobku, pričom neboli vykonané žiadne zmeny jednotného dokumentu.

JEDNOTNÝ DOKUMENT

1. Názov (názvy)

Murfatlar

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

1. Analytické a organoleptické vlastnosti – biele/ružové vína

STRUČNÝ SLOVNÝ OPIS

Tiché vína „Murfatlar“ sú plné a krémové. Tie, ktoré sa získavajú z aromatických a poloaromatických bielych odrôd, majú výrazné odrodové vlastnosti, zatiaľ čo červené vína obsahujú zamatové taníny, ktoré zmierňujú drsnosť a astringentnosť charakteristickú pre dané odrody.

Príjemné vína s množstvom zrelého ovocia (žltého alebo červeného), husté a mäsité, odvážne expresívne, takmer „exhibicionistické“, s dobre integrovanou kyslosťou a glycerolovým alkoholovým objemom, prinášajúcim do vína mierne sladké pocity.

Tiché biele vína majú žltozelenkastú až zlatožltú farbu, arómy exotického ovocia, citrusových plodov, vône kvetov viniča, pokoseného sena, jasmínu a agátu bieleho. Chuť vín je svieža, ovocná, zamatová a aróma niektorých odrôd sa počas vyzrievania mení na komplexný buket.

Tiché ružové vína majú ružovú farbu (tlmenú alebo intenzívnu), arómy exotického ovocia a citrusových plodov, sviežu, občerstvujúcu chuť, sú vyvážené, s ovocnou dochuťou.

VŠEOBECNÉ ANALYTICKÉ VLASTNOSTI

Maximálny celkový obsah alkoholu (v obj. %):

15

Minimálny skutočný obsah alkoholu (v obj. %):

11

Minimálna celková kyslosť:

3,5 v gramoch na liter, vyjadrená ako kyselina vínna

Maximálny obsah prchavých kyselín (v miliekvivalentoch na liter):

18

Maximálny celkový obsah oxidu siričitého (v miligramoch na liter):

350

2. Analytické a organoleptické vlastnosti – červené vína

STRUČNÝ SLOVNÝ OPIS

Tiché červené vína sú zamatové, komplexné, s farbami prechádzajúcimi od rubínovočervenej po jasnočervenú. Identifikovateľné sú arómy zrelého červeného ovocia, sušených sliviek, čierneho lesného ovocia, s plnou, bohatou chuťou, s dobre integrovanou kyslosťou a tanínmi. Počas vyzrievania vína získavajú čuchové odtiene korenín a čokolády.

VŠEOBECNÉ ANALYTICKÉ VLASTNOSTI

Maximálny celkový obsah alkoholu (v obj. %):

15

Minimálny skutočný obsah alkoholu (v obj. %):

11

Minimálna celková kyslosť:

3,5 v gramoch na liter, vyjadrená ako kyselina vínna

Maximálny obsah prchavých kyselín (v miliekvivalentoch na liter):

20

Maximálny celkový obsah oxidu siričitého (v miligramoch na liter):

200

3. Analytické a organoleptické vlastnosti – ľadové vína

STRUČNÝ SLOVNÝ OPIS

Biele ľadové víno je číre, s krištáľovým leskom, zlatožltou farbou, s charakteristickou sviežou vôňou prezretého ovocia so šťavnatou bielou dužinou, s krémovou chuťou pomarančov, marhúľ, kandizovaného exotického ovocia a ananásu.

Ružové ľadové víno je číre, s jasným krištáľovým leskom, ružovou farbou, s charakteristickou sviežou vôňou bobuľovitých plodov, prezretých jabĺk, a s krémovou chuťou.

Červené ľadové víno je číre, s krištáľovým leskom, fialkastočervenou farbou, s charakteristickou vôňou zrelého lesného ovocia a s plnou krémovou chuťou.

VŠEOBECNÉ ANALYTICKÉ VLASTNOSTI

Maximálny celkový obsah alkoholu (v obj. %):

15

Minimálny skutočný obsah alkoholu (v obj. %):

11

Minimálna celková kyslosť:

4,5 v gramoch na liter, vyjadrená ako kyselina vínna

Maximálny obsah prchavých kyselín (v miliekvivalentoch na liter):

20

Maximálny celkový obsah oxidu siričitého (v miligramoch na liter):

350

5. Vinárske výrobné postupy

5.1. Osobitné vinárske výrobné postupy

Osobitný vinársky výrobný postup

Výroba bielych vín z modrých odrôd

Technologická diverzifikácia – získavanie bielych vín z modrého hrozna, tzv. „blanc de noirs“ – technológia bielej vinifikácie modrého hrozna s využitím potenciálu modrých muštových odrôd, ktorej výsledkom sú plné vína, charakteristické jemnou, mierne rastlinnou, elegantnou arómou s kvetinovými a ovocnými tónmi. Kyslosť vín zintezívňuje ich sviežosť a vďaka minerálnemu tónu sú komplexnejšie.

Tiché biele vína vyrábané s využitím macerácie; ružové vína z bieleho hrozna.

Z hrozna odrôd Pinot Gris a Traminer Roz, so šupkami v odtieňoch fialkastej, fialkastosivej a sivomodrej (Pinot Gris) a perleťovoružovej a sivoružovej (Traminer Roz), sa vyrábajú tiché vína s krištáľovým vzhľadom, v odtieňoch žltkastobielej, slamovej až ružovej. V závislosti od vinárovej voľby sa dajú získať tiché biele vína aj ružové vína.

Tiché oranžové víno z bieleho hrozna s atraktívnymi farbami od žltooranžovej po jantárovú, s komplexnou štruktúrou, sviežim a expresívne aromatickým buketom, náznakmi vlašského orecha, medu, včelieho plástu, oveľa bohatšie na taníny než tiché biele vína.

Technológia získavania týchto vín sa od zvyčajnej technológie získavania tichých bielych vín líši procesom macerácie bieleho hroznového muštu na šupkách, pričom doba macerácie závisí od intenzity farby vína, ktorú chce vinár dosiahnuť.

Osobitný vinársky výrobný postup

Ľadové víno

Pôdno-klimatické podmienky v danej oblasti (veľké množstvo slnečného žiarenia, rozdiely medzi nočnými a dennými teplotami, neskoré hmly, vysoká vlhkosť) vedú k značnému hromadeniu cukru v hrozne, dokonca k prezrievaniu, a sú optimálne na výrobu ľadového vína. Víno sa vyrába bez aditív zo zdravého hrozna nepostihnutého žiadnou chorobou ani ušľachtilou hnilobou, ktoré sa necháva na viniči mrznúť niekoľko po sebe nasledujúcich dní a zbiera sa koncom novembra alebo v decembri.

Ak klimatické podmienky neumožňujú prírodné mrznutie hrozna na viniči bez toho, aby bolo hrozno postihnuté plesňou, môže sa ručne pooberať do prepraviek a uskladniť v chladiarenskom zariadení pri záporných teplotách.

Odrody Chardonnay, Pinot Gris, Riesling Italian, Muscat Ottonel, Tămâioasă Românească, Traminer Roz a modrá odroda Pinot Noir sú uznávané v rámci CHOP „Murfatlar“ pre ich vysoký obsah cukru a aromatický profil, vďaka čomu sa môžu využívať na výrobu ľadového vína.

Dehydratáciou, mrazením a rozmrazovaním (prírodne na viniči alebo umelo v chladiarenskom zariadení) sa stráca voda a zvyšuje koncentrácia cukrov. Mrazením a rozmrazovaním hrozno získava arómu jabĺk, marhúľ, manga, citrusových plodov, fíg, malín a bobuľovitých plodov a hromadí sa v ňom viac sladkosti, ktorá sa uchováva, ak sa hrozno lisuje v zmrazenom stave.

5.2. Maximálne výnosy

1. pri plnej zrelosti úrody – Sauvignon, Riesling italian, Riesling de Rhin, Fetească regală, Fetească albă

15 000 kilogramov hrozna na hektár

2. pri plnej zrelosti úrody – Tămâioasă românească, Crâmpoșie, Columna, Traminer roz

15 000 kilogramov hrozna na hektár

3. pri plnej zrelosti úrody – Muscat Ottonel, Pinoit noir, Syrah, Burgund mare

14 300 kilogramov hrozna na hektár

4. pri plnej zrelosti úrody – Chardonnay, Pinot gris

13 600 kilogramov hrozna na hektár

5. pri plnej zrelosti úrody – Cabernet Sauvignon

12 900 kilogramov hrozna na hektár

6. pri plnej zrelosti úrody – Mamaia

12 000 kilogramov hrozna na hektár

7. ľadové víno

6 000 kilogramov hrozna na hektár

8. pri plnej zrelosti úrody – Sauvignon, Riesling Italian, Riesling de Rhin, Fetească regală, Fetească albă

105 hektolitrov na hektár

9. pri plnej zrelosti úrody – Tămâioasă românească, Crâmpoșie, Columna, Traminer roz

105 hektolitrov na hektár

10. pri plnej zrelosti úrody – Merlot, Fetească neagră

105 hektolitrov na hektár

11. pri plnej zrelosti úrody – Muscat Ottonel, Pinot noir, Syrah, Burgund mare

100 hektolitrov na hektár

12. pri plnej zrelosti úrody – Chardonnay, Pinot gris

95 hektolitrov na hektár

13. pri plnej zrelosti úrody – Cabernet Sauvignon

90 hektolitrov na hektár

14. pri plnej zrelosti úrody – Mamaia

84 hektolitrov na hektár

15. ľadové víno

18 hektolitrov na hektár

6. Vymedzená zemepisná oblasť

Oblasť vymedzená na vinohradníctvo, kondiciovanie a fľašovanie vín s chráneným označením pôvodu „Murfatlar“ zahŕňa tieto lokality nachádzajúce sa v župe Constanța:

Chránené označenie pôvodu „Murfatlar“:

— mesto Murfatlar – dediny Murfatlar, Siminoc,

— obec Valu lui Traian – dedina Valu lui Traian,

— obec Poarta Albă – dediny Poarta Albă, Nazarcea,

— mesto Ovidiu – obec Ovidiu, dedina Poiana,

— obec Ciocârlia – dedina Ciocârlia,

— obec Cobadin – dedina Viișoara.

Vedľajšie označenie pôvodu „Medgidia“, ktoré môže, ale nemusí, byť priložené k chránenému označeniu pôvodu:

— mesto Medgidia – lokality Medgidia, Remus Opreanu, Valea Dacilor,

— obec Castelu – dediny Castelu, Nisipari,

— obec Cuza Vodă – dedina Cuza Vodă,

— obec Siliştea – dedina Siliştea,

— obec Tortoman – dedina Tortoman,

— obec Peștera – dediny Peștera, Ivrinezu Mic,

— obec Mircea Vodă – dediny Mircea Vodă, Satu Nou, Ţibrinu, Gherghina,

— obec Saligny – dediny Saligny, Ștefan Cel Mare.

Vedľajšie označenie pôvodu „Cernavodă“, ktoré môže, ale nemusí, byť priložené k chránenému označeniu pôvodu:

— mesto Cernavodă – obec Cernavodă,

— obec Seimeni – dediny Seimeni, Seimenii Mici,

— obec Rasova – dediny Rasova, Cochirleni.

7. Hlavné muštové odrody

Burgund Mare N – Grosser burgunder, Grossburgunder, Blaufrankisch, Kekfrankos, Frankovka, Limberger,

Cabernet Sauvignon N – Petit Vidure, Burdeos tinto,

Chardonnay B – Gentil blanc, Pinot blanc Chardonnay,

Columna B,

Crâmpoșie B,

Fetească albă B – Păsărească albă, Poama fetei, Mädchentraube, Leanyka, Leanka,

Fetească neagră N – Schwarze Mädchentraube, Poama fetei neagră, Păsărească neagră, Coada rândunicii,

Fetească regală B – Königliche Mädchentraube, Königsast, Kiralyleanka, Dănășană, Galbenă de Ardeal,

Mamaia N,

Merlot N – Bigney rouge,

Muscat Ottonel B – Muscat Ottonel blanc,

Pinot Gris G – Affumé, Grau Burgunder, Grauburgunder, Grauer Mönch, Pinot cendré, Pinot Grigio, Ruländer,

Pinot Noir N – Blauer Spätburgunder, Burgund mic, Burgunder roter, Klävner Morillon Noir,

Riesling de Rhin B – Weisser Riesling, White Riesling,

Riesling italian B – Olasz Riesling, Olaszriesling, Welschriesling,

Sauvignon B – Green sauvignon,

Syrah N – Shiraz, Petit Syrah,

Traminer Rose Rs – Rosetraminer, Savagnin Rose, Gewürztraminer,

Tămâioasă românească B – Rumänische Weihrauchtraube, Tamianka.

8. Opis súvislostí

8.1. Informácie o zemepisnej oblasti

Oblasť Murfatlar sa nachádza na planine Južná Dobrudža na oboch stranách údolia Carasu a rovnobežky na 44o15’ severnej šírky. Zemepisne sa vymedzená zemepisná oblasť Murfatlar nachádza v juhovýchodnom Rumunsku medzi riekou Dunaj a Čiernym morom, v strede planiny Dobrudža.

Oblasť sa vyznačuje veľkým množstvom slnečného žiarenia a bohatými heliotermálnymi zdrojmi, zatiaľ čo priemerné množstvo zrážok je najnižšie v celej krajine. Pôda, pozostávajúca najmä z lastúrnatého vápenca bohatého na uhličitan vápenatý, je dôležitým faktorom určujúcim kvalitu vín.

Všetky podmienky poskytované prírodným prostredím, najmä pedologické a heliotermálne, sú extrémne priaznivé pre vinohradníctvo a pre výrobu vysokokvalitných produktov. Deficit vlhkosti sa dá riešiť dobre organizovaným systémom zavlažovania.

Geologické podložie sa skladá zo spraše a sprašových sedimentov, ktoré pokrývajú druhohorné a treťohorné vápence a vápencové pieskovce planiny Južná Dobrudža, a z diluviálno-koluviálnych materiálov.

Reliéf má plochú štruktúru s absolútnymi hodnotami nadmorskej výšky 100 – 130 m n. m. a skladá sa najmä z kriedových a sarmatských vápencov ležiacich na prekambrickom základe a pokrytých vrstvou štvrtohornej spraše s hrúbkou 400 metrov. Reliéf rozdeľujú údolia s veľmi strmými svahmi (15° – 30°) typu kvesta (ľavý svah asymetrického údolia Carasu) alebo relatívne symetrické svahy kaňonového typu. Údolia postihli intenzívne svahové procesy, ktoré sa lokálne zastavujú terasovaním a ďalšími antropickými opatreniami proti erózii s cieľom rozvoja poľnohospodárstva (najmä vinohradníctva).

Podnebie je kontinentálne, s horúcimi a suchými letami, miernymi zimami, skorými jarami a neskorými jeseňami, ideálne pre dozrievanie a prezrievanie hrozna. Heliotermálny potenciál patrí k najvyšším v Rumunsku a predstavuje slnečné žiarenie 130 kcal/cm2, 2 220 – 2 300 hodín slnečného svitu a kladné teploty 4 200 °C/rok.

Podnebie ovplyvňuje predovšetkým kanál Dunaj – Čierne more, ktorý pretína oblasť vinohradov západno-východným smerom a odráža slnečné žiarenie, a tepelná zotrvačnosť prenášaná do susediacich oblastí. Svahy kanálu Dunaj – Čierne more a teplotné rozdiely medzi pôdou a vodnou masou vytvárajú vzdušné prúdy, ktoré sa prekrývajú s pohybom vetrov zo strednej Dobrudže. Priemerné denné maximálne teploty v priebehu roka sú približne 0 °C v zime a 28 °C v lete.

Reprezentatívnymi pôdami sú molisoly stepnej černozeme (uhličitanová černozem, typická černozem) na sprašových substrátoch, typické a litické rendziny, regosoly a erodizoly na svahoch, ktoré sú značne degradované prírodne alebo antropogénnou a zoogénnou činnosťou.

8.2. Údaje o výrobku

V závislosti od odrody, konkrétnych podmienok vinárskeho roku a termínu zberu hrozna sa dajú v rámci chráneného označenia pôvodu „Murfatlar“ získať rôznorodé vína, od suchých po sladké, čo podáva obraz kvalitatívnej rozmanitosti výroby vína. Vína s chráneným označením pôvodu „Murfatlar“ môžu byť biele, červené alebo ružové.

Biele vína majú číry, lesklý vzhľad a zelenkastožltú až zlatožltú farbu. Majú zamatovú chuť a vôňu typickú pre odrody, z ktorých sú vyrábané.

Červené vína majú číry, lesklý vzhľad a rubínovočervenú až intenzívne fialovú farbu. Majú plnú chuť a vôňu typickú pre odrody, z ktorých sú vyrábané. V závislosti od obsahu cukru v čase zberu hrozna môžu vína používať tradičné pojmy povolené právnymi predpismi (zbierané po dosiahnutí plnej zrelosti, neskorý zber po pôsobení ušľachtilej hniloby).

Osobitosť vína s CHOP „Murfatlar“ vychádza z vlastností hroznového muštu, z ktorého sa vyrába. Tieto vlastnosti súvisia s odrodami viniča, ktorým prospievajú dlhé obdobia slnečného svitu s heliotermálnymi zdrojmi, ktoré patria k najvýdatnejším v krajine, a s nízkymi množstvami zrážok. Tieto faktory prispievajú k lepšiemu dozrievaniu hrozna, čoho výsledkom je mušt bohatý na cukor. V tejto oblasti je citeľný vplyv mora. More je osobitne prínosné na jeseň, pretože funguje ako regulátor tepla. V oblasti Cernavodă má vplyv aj rieka Dunaj, predovšetkým na susediace polia. Pôda, ktorá je bohatá na uhličitan vápenatý, je dôležitým faktorom určujúcim kvalitu vín.

8.3. Príčinný vzťah

V oblasti s CHOP „Murfatlar“ sa pozorne vyberajú odrody na výrobu vysokokvalitných vín. Cieľom pestovateľských metód je maximálne využiť slnečné žiarenie prostredníctvom prerieďovania strapcov a efektívne riadiť kvalitu úrody overovaním úrovní cukru, kyslosti a vône. Používané vinárske výrobné postupy a zručnosť vinára spolu s pôdou a podnebím umožňujú vyrábať kvalitné vína. Výsledkom sú plné, ovocné a ľahko rozpoznateľné vína, najmä biele vína s arómami zrelého ovocia, čerstvých citrusových plodov, ružové vína so bledoružovou farbou a červené vína so svojimi jemnými tanínmi.

Kombinácia podnebia (sviežosť a dozrievanie), pôdy (uhličitanová černozem a typická černozem na sprašových substrátoch pre dobrú vyváženosť živín), pestovania (výber odrôd, hustota výsadby, odlisťovanie, určenie začiatku zberu), vinárskych výrobných postupov a zručnosti vinára zabezpečuje: sviežosť a plnú ovocnú arómu pre biele a ružové vína a jemné taníny a plnú zamatovú arómu pre červené vína.

Suché pôdy uložené na vápenci (ktorý je viditeľný na mnohých miestach), výrazne kontinentálne podnebie s veľmi horúcimi letami, dlhými jeseňami, zriedkavými a nerovnomerne rozloženými dažďami (prší na jar a počas neskorej jesene), ale najmä so slnkom vyžarujúcim množstvo tepla a svetla, robia z tohto územia raj pre pestovanie ušľachtilých odrôd viniča. V niektorých rokoch to dokonca dovoľuje nechať hrozno prezrieť a posilniť ho ušľachtilou hnilobou (Botrytis cinerea).

8.4. Pôsobiace ľudské faktory

Písomné dokumenty o tradícii výroby vína „Murfatlar“ zanechal slávny rímsky básnik Publius Ovidius Naso, ktorý žil v exile v meste Tomis (dnes Konstanca) medzi rokmi 9 a 17 nášho letopočtu.

Vasile Pârvan uviedol, že „...viaceré sekulárne a náboženské pamiatky, nájdené v tejto oblasti, ukazujú mýtické postavy korunované výhonkami a hroznom, čo ukazuje existenciu kultu Dionýza (Bakchusa)“.

V stredoveku boli vinohrady naďalej veľkým a neoceniteľným aktívom pre rumunské krajiny a, ako opisujú dokumenty z tých čias, vinohradníci a pivniční majstri sa považovali za nadradenú kategóriu roľníkov. To vysvetľuje osobitnú pozornosť, ktorú šľachtické dvory venovali viniču a príprave vína, pričom trestali vinohradníkov, ktorí nechali vinohrady neopracované.

Do dediny Viișoara bol vinič presadený ako odmena pre dobrých miestnych ľudí, ktorí sa pekne vyjadrovali o ušľachtilej profesii vinohradníka, na ktorú nezabudli a ktorá sa rozvíjala pred obdobím komunistov. Viișoara sa tak opäť stala presne tým, čím zvykla byť – dedinou uprostred viniča. Dedina dostala názov „Viișoara“ v roku 1926. Dovtedy sa nazývala Valea Caceamac, čo je názov pochádzajúci z obdobia, keď bolo územie Dobrudže pod osmanskou nadvládou. Sú dva možné preklady tohto názvu z turečtiny v závislosti od dialektu.

Po prvej svetovej vojne rumunský štát nariadil renováciu ciest v celej krajine, ale predovšetkým v oblasti Dobrudže, ktorá bola zničená a stále niesla krvavé jazvy vojnového násilia. V čase tejto renovácie bola obnovená aj rímska cesta vedúca z mesta Tomis (dnes Konstanca) do Tropaeum Traiani (v obci Adamclisi). Pre novú cestu sa obyvatelia dediny Caceamac presťahovali o dva kilometre ďalej na východ, na niektorú zo strán rímskej cesty. Určitý čas bola dedina známa aj ako Satul dintre Vii (dedina uprostred viniča), z čoho pochádza aj nový názov Viișoara, keďže pestovanie viniča je hlavným zamestnaním obyvateľov dediny.

V regióne Murfatlar boli v roku 1907 na experimentálne účely zasadené viaceré odrody viniča, ako napríklad Chardonnay, Pinot Gris, Pinot Noir a Muscat Ottonel, a to na základe iniciatívy dvoch rumunských výrobcov vína, ktorými boli Gheorghe Nicoleanu a Vasile Brezeanu. Výsledky boli mimoriadne.

Okrem toho sa domáce rumunské odrody (ako Fetească Regală a Fetească Neagră) sadili vo vinohradoch aj neskôr, keď experimentálne výskumné inštitúcie vybrali a vyvinuli zo štepov rumunských odrôd robustné hybridy s potenciálom vysokej kvality. Tu tieto odrody našli na svoj rozvoj optimálne územie s menším množstvom zrážok a slnečnejšími dňami, čo zabezpečilo lepšie hromadenie cukru a vône. Založenie stanice na výskum a vývoj vína „Murfatlar“ v roku 1927 viedlo k značnej expanzii odrôd: Sauvignon, Muscat Ottonel, Traminer Rose, Riesling Italian, Cabernet Sauvignon a Merlot.

9. Iné základné požiadavky (balenie, označovanie, iné požiadavky)

Podmienky uvádzania na trh

Právny rámec:

vnútroštátne právne predpisy

Druh ďalšej podmienky:

dodatočné ustanovenia týkajúce sa označovania

Opis podmienky:

Podľa želania výrobcov sa k chránenému označeniu pôvodu „Murfatlar“ môže pridať jedno z týchto označení vinohradu:

a) pre chránené označenie pôvodu „Murfatlar“: BASARABI, VALUL ROMAN, BISERICA VECHE, POARTA ALBĂ, SIMINOC, CIOCÂRLIA, PIATRA ROŞIE, NAZARCEA;

b) pre vedľajšie označenie pôvodu „Medgidia“: VALEA DACILOR, CETATE, MIRCEA VODĂ, SATU NOU, CUZA VODĂ, TORTOMAN, SILIŞTEA, ŢIBRINU;

c) pre vedľajšie označenie pôvodu „Cernavodă“: DEALU VIFORUL, DEALU HINOG, COCHIRLENI, RASOVA, SEIMENI.

Odkaz na špecifikáciu výrobku:

https://www.onvpv.ro/sites/default/files/caiet_de_sarcini_doc_murfatlar_modif_cf_cererii_683_19.04.2021_no_track_changes_4.pdf

(1) Ú. v. ES L 9, 11.1.2019, s. 2.